Ma kry glo verkeerde baba om te begraweArgieffoto Volgens die departement is ŉ klerk en drie lykshuis-werknemers van die Bheki Mlangeni-distrikshospitaal geskors hangende ŉ interne en strafregtelike ondersoek na die beweerde voorval. Ntsekiseng Gabela (20) het verlede week by die hospitaal geboorte gegee. Die babatjie is egter kort daarna dood. Die ma is die volgende dag ontslaan. Daar word beweer dat die hospitaal se lykshuis hierna die verkeerde babalykie aan die vrou oorhandig het. Die ma het dit glo eers sowat ŉ week later agtergekom toe hulle op pad was om die baba te begrawe. “Die departement wil graag sy meegevoel aan die bedroefde ma en haar familie oordra. Die verlies van ‘n pasgebore baba onmiddellik na geboorte is traumaties en om op hierdie wyse sekondêre trauma te ervaar, is ondenkbaar.” Die departement het gesê geen moeite sal ontsien word om vas te stel wat gebeur het en om dit in die toekoms te voorkom nie. ŉ Strafregtelike saak is teen lykshuis aanhangig gemaak. Die departement doen intussen ook ŉ interne ondersoek. “Die departement sal verseker dat die familie bygestaan word met die koste wat sover aangegaan is.”